***Brave*** er det sjuende studioalbumet til det britiske rockebandet Marillion. Albumet ble utgitt i februar 1994.

Etter det relativt poppete albumet *Holidays in Eden* valgte Marillion en mer progressiv stil for Brave. Sanger Steve Hogarth lot seg inspirere av en sak han hadde hørt på radio, der politiet hadde tatt hånd om ei jente som ble funnet gående på motorveibrua over elva Severn. Jenta ville eller kunne ikke gjøre rede for seg, og politiet gikk ut i media for å prøve å finne ut hvem hun var. I tillegg til flere tekster fra Marillions «hjelpemann» John Helmer skrev Steve Hogarth tekster inspirert av dette «mysteriet».

Marillions plateselskap EMI ønsket å få plateinnspillingen unnagjort raskt, men i stedet tok skrive- og innspillingsprosessen svært lang tid, til tross for at gruppa fikk flere tekster ferdigskrevet fra John Helmer. Skriveprosessen begynte i Marillions daværende øvingsstudio (nå hovedstudio) The Racket Club i Aylesbury i november 1992. Fra februar 1993 fortsatte skrive- og innspillingsprosessen på slottet Marouatte i Dordogne i Frankrike. Gruppa arbeidet sakte men intenst, all improvisasjon ble tatt opp, og produsent Dave Meegan hørte igjennom absolutt alt råmaterialet for å finne deler av musikk som kunne brukes i sangene som ble komponert. Selv etter mange måneders arbeid i slottet sto mye innspillingsarbeid igjen, og innspillingen ble fullført i Parr Street Studios i Liverpool høsten 1993.

Til tross for det enorme arbeidet med albumet ble ikke Brave noen storselger. Dette skyldtes delvis den progressive musikkstilen og at albumet manglet sanger med klart hitpotensiale, men også at plateselskapet gjorde en dårlig jobb med å markedsføre albumet. Men Brave ble likevel populær blant Marillions mest dedikerte fans, og blir av mange fans sett på som Marillions beste album etter at tidligere sanger Fish sluttet i bandet.

Det ble gitt ut tre singler fra albumet, men ingen av dem solgte noe særlig. «The Great Escape» ble utgitt i januar 1994. «The Hollow Man» kom i mars, og nådde 30.-plass på singellista. «Alone Again in the Lap of Luxury» kom ut i april. Albumet *Brave* nådde 10.-plass på albumlista i februar 1994.

I februar 1995 kom en kort spillefilm basert på albumet *Brave*. Filmen var regissert av Richard Stanley, og inneholdt mye av musikken fra albumet. Filmen ble utgitt på DVD i august 2004.

I 1995 ga Marillion ut en dobbelt-CD med demo-materiale fra innspillingen av *Brave* – *The Making of Brave*. Denne demo-samlingen har senere blitt gjenutgitt flere ganger, og ble den første i ei rekke med samlinger av demo-materiale fra innspillingen av Marillions albumer.

*Brave* ble utgitt i remastret utgave i oktober 1998, med en bonus-CD med alternative versjoner, singel-B-spor og demoversjoner. Det remastrede albumet er også utgitt uten bonus-CD-en. De to singel-B-sporene «Marouatte Jam» og «Winter Trees» var, med unntak av demoversjoner, de eneste helt instrumentale låtene Marillion hadde gitt ut fram til sporet «Liquidity» på albumet *Happiness is the Road* i 2008. Bonus-CD-en inneholder også den såkalte «spiral remake»-versjonen av sangen «The Great Escape». Den versjonen var med på LP-utgaven av *Brave*, som en alternativ slutt på albumet, i tillegg til den ordinære slutten.

Musikken fra Brave finnes i sin helhet på to live-utgivelser: på konsertalbumet *Made Again* (utgitt 1996) og *Brave Live 2002* (utgitt 2003, også på DVD).

Sporliste
---------

### Opprinnelig album

1. «Bridge» (2.55)
2. «Living with the Big Lie» (6.46)
3. «Runaway»\*\* (4.40)
4. «Goodbye to All That» (12.26)
	1. «Wave»
	2. «Mad»
	3. «The Opium Den»
	4. «The Slide»
	5. «Standing in the Swing»
5. «Hard as Love»\*\* (6.41)
6. «The Hollow Man» (4.08)
7. «Alone Again in the Lap of Luxury» (8.13)
	1. «Now Wash Your Hands»
8. «Paper Lies»\*\* (5.47)
9. «Brave» (7.56)
10. «The Great Escape» (6.30)
	1. «The Last of You»\*
	2. «Fallin' From the Moon»
11. «Made Again»\* (5.02)

### Bonus-CD

1. «The Great Escape» (orkestral versjon) (5.18)
2. «Marouatte Jam» (singel-B-spor) (9.44)
3. «The Hollow Man» (akustisk) (4.10)
4. «Winter Trees» (singel-B-spor) (1.47)
5. «Alone Again in the Lap of Luxury» (akustisk) (2.43)
6. «Runaway»\*\* (akustisk) (4.27)
7. «Hard as Love» (instrumental) (6.48)
8. «Living with the Big Lie» (demo) (5.12)
9. «Alone Again in the Lap of Luxury» (demo) (3.17)
10. «Dream Sequence» (demo) (2.36)
11. «The Great Escape» (spiral remake) (5.48)
	1. «The Last of You»\*

All musikk er skrevet av Steve Hogarth, Steve Rothery, Mark Kelly, Pete Trewavas og Ian Mosley. Tekstene er skrevet av Steve Hogarth, med unntak av låtene merket \*, som har tekst skrevet av John Helmer, og \*\* tekst Steve Hogarth og John Helmer.

Personell
---------

* Steve Hogarth – vokal
* Steve Rothery – gitarer
* Mark Kelly – keyboard
* Pete Trewavas – bass
* Ian Mosley – trommer

Referanser
----------

1. 1 2  everyhit.com

Eksterne lenker
---------------

* (en) *Brave* på Discogs Rediger på Wikidata

* (en) *Brave* på MusicBrainz Rediger på Wikidata

* (en) *Brave* på AllMusic Rediger på Wikidata
* Informasjon om Brave på Marillions nettside Arkivert 27. juni 2020 hos Wayback Machine.
* Sangtekster på Marillions nettside

  


| * v
* d
* r
Marillion |
| --- |
| Medlemmer | 

|  |  |
| --- | --- |
| Nåværende | Steve Hogarth **·** Mark Kelly **·** Ian Mosley **·** Steve Rothery **·** Pete Trewavas |
| Tidligere | Fish **·** Mick Pointer **·** Diz Minitt **·** Brian Jelliman **·** Doug Irvine **·** John Helmer1 |

 |
| Album | *Script for a Jester’s Tear* **·** *Fugazi* **·** *Misplaced Childhood* **·** *Clutching at Straws* **·** *Seasons End* **·** *Holidays in Eden* **·** *Brave* **·** *Afraid of Sunlight* **·** *This Strange Engine* **·** *Radiation* **·** *marillion.com* **·** *Anoraknophobia* **·** *Marbles* **·** *Somewhere Else* **·** *Happiness Is the Road Vol. 1* **·** *Happiness Is the Road Vol. 2*
 **·** *Less Is More* **·** *Sounds That Can't Be Made* **·** *Fuck Everyone and Run (F E A R)* **·** *With Friends from the Orchestra* |
| Sideprosjekter | How We Live **·** The Europeans **·** The Wishing Tree **·** Iris **·** Kino **·** Transatlantic |
| 1 Tekstforfatter |

|  |  |
| --- | --- |
| Oppslagsverk/autoritetsdata | MusicBrainz
 |